Správa zo zahraničnej pracovnej cesty

# Účastníci ZPC

**Meno a priezvisko:** **PaedDr. Žaneta Csáderová, PhD.**

**Názov pracoviska:** Antidopingová agentúra Slovenskej republiky Pribinova 16549/32, Bratislava 810 08

**Pracovné zaradenie:** riaditeľka

**Znalosť jazykov:** anglicky

# Zahraničná pracovná cesta

**Štát:** Francúzsko

**Mesto:** Štrasburg

**Dátum:**  03. – 05. 09. 2024

**Prijímajúca organizácia:** SPORT CONVENTIONS DIVISION

Directorate of Youth and Sport

Council of Europe

**Účel cesty:** 65. MIMORIADNE ZASADNUTIE AD HOC EURÓPSKEHO VÝBORU PRE SVETOVÚ ANTIDOPINGOVÚ AGENTÚRU DOHOVORU PROTI DOPINGU RADY EURÓPY (ďalej CAHAMA**)**

59. ZASADNUTIE MONITOROVACEJ SKUPINY

DOHOVORU PROTI DOPINGU RADY EURÓPY(ďalej T-DO)

**Spôsob financovania:** ZPC bola financovaná z rozpočtu Antidopingovej agentúry SR.

# Rámcový program pobytu

**Dátum a podujatie:** 03. 09. 202409.30 – 17.30 hod.

04. 09. 2024 09.30 – 13.00 hod.

65. MIMORIADNE ZASADNUTIE AD HOC EURÓPSKEHO VÝBORU PRE SVETOVÚ ANTIDOPINGOVÚ AGENTÚRU DOHOVORU PROTI DOPINGU RADY EURÓPY(CAHAMA)

04. 09. 202414.30 – 17.30 hod.

05. 09. 2024 09.30 – 14.30 hod.

59. ZASADNUTIE MONITOROVACEJ SKUPINY

DOHOVORU PROTI DOPINGU RADY

EURÓPY(ďalej T-DO)

# Stručný priebeh rokovaní

Zahraničná pracovná cesta sa uskutočnila na báze Dohovoru proti dopingu Rady Európy (ďalej len „Dohovor”), ktorého členom je Slovenská republika ako zmluvná strana.

***ZASADNUTIE CAHAMA***

***ÚVOD A SÚHRNNÁ AKTUALIZÁCIA***

Otvorenie 65. zasadnutia CAHAMA uskutočnil a rokovanie viedol p. Alexandre Husting (Luxembursko) ako predseda a pani Amandine Carton (Francúzsko) ako podpredsedníčka CAHAMA. Program 65. zasadnutia CAHAMA bol jednomyseľne schválený. Bol schválený aj záznam z rokovania 63.- 64. zasadnutia CAHAMA. Na základe písomného stanoviska WADA (Svetová antidopingová agentúra) boli vzaté na vedomie zmenené pracovné metódy ohľadom referovania správy za WADA. Doteraz chodili osobne zástupcovia manažmentu na zasadnutie CAHAMA a teraz sa rozhodli odpovedať na zaslané otázky písomne. Všetky zmluvné strany na zasadnutí sa zhodli, že sa bude pokračovať v diplomatickej diskusii medzi WADA a CAHAMA, aby sa vrátili pracovné metódy na osobnú komunikáciu. CAHAMA rozhodla aklamáciou odporučiť kandidatúru Matviiho Bidnyiho, úradujúceho ministra mládeže a športu Ukrajiny do Výboru ministrov ako európskeho zástupcu vo Výkonnom výbore WADA. CAHAMA ďalej rozhodla aklamáciou odporučiť kandidatúru zástupca ministra športu Ministerstva školstva, vedy, kultúry a športu Arménskej republiky Karen Giloyan do Výboru ministrov ako druhého európskeho zástupcu v Nadačnej rade WADA zároveň sa zobrali na vedomie vyhlásenia Azerbajdžanu a Turecka. CAHAMA čaká na záverečnú správu od Erica Cottiera, ohľadom prípadu kontaminácie u čínskych plavcov. CAHAMA sa rozhodla, že pozícia spravodajkyne pre rodovú rovnosť zostane neobsadená až do volieb, ktoré sa budú konať v marci 2025, a vyjadrila svoju vďačnosť Shafag Huseinlyovej za jej významný prínos k práci CAHAMA v priebehu rokov. CAHAMA ocenila príspevok ohľadom výmeny názorov s Gianlucom Espositom, generálnym riaditeľom pre ľudské práva a právny štát (DGI) a Hanne Juncher, riaditeľkou pre bezpečnosť, integritu a právny štát v DGI. Predseda poďakoval Julienovi Attuilovi za jeho prácu na sekretariáte v boji proti dopingu. CAHAMA súhlasila s poverením európskeho zástupcu vo výkonnom výbore Svetovej antidopingovej agentúry (WADA), aby počas stretnutia 12. septembra 2024 v Beleku, Turecká republika, vyjadril odsúhlasené postoje zmluvných strán.

Bol schválený Zoznam zakázaných látok a metód na rok 2025 a program monitorovania na rok 2025, ktoré vstúpia do platnosti 1. januára 2025.

***ZASADNUTIE T - DO***

***ÚVOD A SÚHRNNÁ AKTUALIZÁCIA***

Otvorenie 59. zasadnutia T-DO otvoril a viedol predseda Michael Petrou (Cyprus). Odsúhlasil sa záznam z 58. zasadnutia T-DO. Uskutočnili sa príhovory a prezentácie pri príležitosti výročia Antidopingového dohovoru Rady Európy „35 rokov Antidopingového dohovoru: “Reflecting on the Past, Paving the Way for the Future”.

Monitorovacia skupina vzala na vedomie aktuálne informácie zo sekretariátu Rady Európy, najmä sa jedná o konferenciu na úrovni ministrov športu, ktorá sa bude konať v Porte v Portugalsku v októbri 2024. Na diskusiu bola uvedená Implementácia Stratégie T-DO a Operačného programu 2024-2027, kde hlavnou prioritou bola pridaná ochrana práv detí v športe. Ďalej prebiehali diskusie k analýze a odporúčaniam k antidopingovým opatreniam zameraných na fitness centrá a posilňovne. Zistilo sa, že zneužívanie zakázaných látok je veľký problem v rekreačnom športe konkrétne vo fitnescentrách a len málo krajín sa riešeniu tohto problému venuje. Boli predstavené riešenia ako zriadenie hotline linky pre rekreačných športovcov ohľadom ohrozenia zdravia dopingom, monitorovanie stavu v krajine, odporúčania implementácie návodu prevencie dopingu v rekreačnom sporte.

Aktuálne prebieha v pracovných skupinách pripomienkovanie Svetového antidopingového kódexu 2027 a aj ostatných medzinárodných štandardov. Pracovné skupiny uviedli zásadné a významné zmeny, ktoré by mohli byť odporúčané pre Svetovú antidopingovú agentúru. Termín pre sekretariát je do 16. septembra 2024. Následne 26. septembra budú spracované pripomienky zaslané zmluvným stranám na komentovanie. 4. októbra bude uzatvorené pripomienkovanie a 11. októbra 2024 za T-DO budú pripomienky a návrhy zaslané WADA. Bol odprezentovaný a odsúhlasený kalendár budúcich monitorovacích návštev zmluvných krajín na obdobie 2024 -2025. Aktuálne boli monitorovacie návštevy v Arménsku a v Rakúsku. Z týchto monitorovacích návštev sa pripravuje report.

Z pohľadu monitorovania zmluvných členských štátov Dohovoru bol zaslaný dotazník za rok 2023, ktorý sa následne prostredníctvom novovytvoreného IT softwéru spracuje a bude porovnávať jednotlivé krajiny, ktoré dotazník zaslali. Veľká vďaka patrí Anglickej antidopingovej agentúre (UKAD), ktorá v spolupráci s univerzitou vyvinula ADQ dynamic online dashboards.

Predpokladané budúce zasadnutia:

Stretnutia CAHAMA sa budú konať 20. – 21. novembra 2024 v hybridnej forme a 06.-07. marca 2025.

Stretnutie T-DO by malo byť naplánované na marec 2025.

# Odporúčané závery

* Zabezpečenie slovenskej delegácie na 18. konferencii ministrov Rady Európy zodpovedných za šport v Porto, Portugalsko , ktorá sa bude konať v dňoch 8. – 10. októbra 2024.
* Implementácia návrhu odporúčaní ohľadom opatrení na riešenie riziká dopingu v rekreačnom športe zo strany zmluvných štátov Antidopingového dohovoru RadyEurópy.
* Preskúmanie navrhovaných zmien Svetového antidopingového kódexu 2027 a medzinárodných štandardov. Analýza dopadov na národnú legislatívu a dopad na finančné a personálne zabezpečenie Antidopingovej agentúry SR.

# Osobitne vyhodnotený očakávaný prínos ZPC

Cieľom zasadnutí je aktívna participácia Slovenskej republiky ako zmluvnej strany Dohovoru proti dopingu Rady Európy na jednotnom prístupe z hľadiska tvorby mandátu v nadačnej rade WADA. Poznatky z pracovných stretnutí predstavujú vysoko efektívnu koordinačnú, informačnú a dokumentačnú bázu pre plnenie Dohovoru proti dopingu Rady Európy v podmienkach Slovenskej republiky. O aktuálnych zmenách v technických a strategických dokumentoch WADA a dokumentoch Rady Európy bude SADA informovať Ministerstvo cestovného ruchu a športu SR a športové organizácie v SR s cieľom ich prípravy na uplatňovanie aktualizácií v oblasti antidopingu do športovej praxe.

# Spôsob zverejnenia výsledkov ZPC, prenos získaných informácií

Správa je zverejnená na webovej stránke [www.antidoping.sk](http://www.antidoping.sk).

Súhlasíme so zverejnením správy na internete.

**Správu vypracovali:**

PaedDr. Žaneta Csáderová, PhD.

Riaditeľka

**Správu schválil:**

Ing. Dušan Keketi

Minister cestovného ruchu a športu SR